**REGULAMENTUL**

**CENTRULUI DE CERCETĂRI ÎN ȘTIINȚE ALE EDUCAȚIEI (CCSE)**

### Cap. 1 ORGANIZARE

## Art. 1. Centrul de Cercetări în Științe ale Educației (CCSE) se reorganizează în cadrul Facultăţii de Drept şi Ştiinţe Sociale conform „Regulamentului privind organizarea, desfăşurarea şi finanţarea cercetării ştiinţifice în Universitatea „1 Decembrie 1918” Alba Iulia”, „Carta Universităţii” şi legislaţia în vigoare privind învăţământul românesc.

**Art. 2**. Centrul este condus de către un Consiliu Director, format din Director CCSE şi încă doi membri, aleși prin vot. Consiliul mai are un secretar.

**Art. 3.** Adunarea membrilor Centrului pentru alegerea Consiliului Director trebuie să întrunească cvorumul de două treimi. Directorul Centrului de Cercetări în Științe ale Educațieiși membrii Consiliului Director sunt aleși prin vot, de jumătate plus unu, de către membrii Centrului.

**Art. 4.** Membrii Consiliului Director sunt aleşi pe o perioadă de 4 ani.

**Art. 5**. În funcţie de proiectele de cercetare, se pot constitui şi colective pe proiecte de cercetare.

**Art. 6**. Atribuţiile Consiliului Director:

1. analizează şi avizează programele de cercetare ştiinţifică anuale şi de perspectivă;
2. analizează proiectul bugetului de venituri şi cheltuieli al activităţii de cercetare ştiinţifică şi modul de executare al acestuia;
3. asigură logistica şi informaţii structurilor din Universitatea „1 Decembrie 1918” Alba Iulia pentru activitatea de cercetare ştiinţifică, în special pentru cea finanţată;
4. sprijină cadrele didactice şi cercetătorii pentru elaborarea documentaţiilor de participare la competiţii şi obţinerea de granturi/contracte de finanţare a activităţii de cercetare ştiinţifică de la ministere, agenţii guvernamentale şi neguvernamentale, agenţi economici etc. din ţară şi străinătate;
5. asigură derularea corespunzătoare a contractelor de cercetare ştiinţifică interne şi internaţionale, dezvoltând competenţele în domeniul managementului de proiecte;
6. întocmeşte anual un raport privind activitatea de cercetare ştiinţifică din cadrul Centrului de Cercetare în Științele Educațieişi propune direcţii de dezvoltare a cercetării ştiinţifice.

**Art. 7.** Consiliul Director se întruneşte trimestrial sau ori de câte ori este nevoie la solicitarea Directorului sau a oricărui membru din Consiliul Director. Consiliul ia hotărâri în chestiunile în care are atribuţii, prin vot, cu majoritate simplă, iar pe baza acestora se iau decizii semnate de Director şi secretar.

**Art. 8.** Atribuţiile Directorului Centrului sunt următoarele**:**

1. asigură conducerea curentă şi permanentă a întregii activităţi şi duce la îndeplinire hotărârile Consiliului Director;
2. ia decizii în conformitate cu hotărârile Consiliului Director;
3. stabileşte sarcinile şi urmăreşte activitatea personalului angajat;
4. întocmeşte un raport anual privind activităţile desfăşurate pe care îl prezintă Consiliului Director şi, după caz, Senatului universităţii;
5. reprezintă Centrul în afara acestuia;
6. în situaţiile în care Directorul nu îşi poate îndeplini temporar atribuţiile, ele vor fi preluate de către unul dintre membrii Consiliului Director.

**Art. 9**. Atribuţiile membrilor Consiliului Director sunt:

1. iau parte, cu drept de vot, la şedinţele Consiliului Director;
2. contribuie la organizarea și monitorizarea activității de cercetare în cadrul CCSE
3. fac propuneri de reorganizare a activității de cercetare în vederea îmbunătățirii acesteia;
4. asigură accesul membrilor CCSE la baza materială şi de documentare în vederea realizării obiectivelor aferente temelor de cercetare.

### Cap. 2 MISIUNE. SCOP ŞI OBIECTIVE

**Art. 11.** (1) Misiunea CCSE constă în dezvoltarea calitativă şi extinderea cantitativă a cercetării, prin antrenarea fiecărui cadru didactic la un efort susţinut şi de echipă, în vederea unei cât mai bune poziţionări a Universităţii şi a dezvoltării programelor de studii din domeniul ştiinţelor educaţiei.

(2) În convergenţă cu această opţiune, echipa Centrului de Cercetări în Ştiinţe ale Educaţiei va continua şi va amplifica eforturile de conectare cu cerinţele practicii educaţionale şi de realizare a misiunii sale privind angajarea în dezvoltarea educaţională a comunităţii.

(3) Universitatea „1 Decembrie 1918” Alba Iulia are ca obiectiv central îmbinarea procesului de învăţământ cu cercetarea ştiinţifică performantă. Facultatea de Drept şi Ştiinţe Sociale, prin structurile componente, contribuie la misiunea de instituţie de învăţământ şi cercetare având prevăzută în Regulamentul de organizare şi funcţionare, precum şi în Planurile operaţionale în vigoare stimularea cercetării disciplinare şi interdisciplinare și a conectării acesteia cu practica educațională.

**Art. 12.** Scopul Centrului este cercetarea în domeniul Științelor Educației şi îmbinarea cercetărilor teoretice cu cercetarea practică aplicativă. Cercetarea trebuie să se finalizeze în soluţii şi recomandări de acţiune practică privind problemele, fenomenele şi procesele educaționale.

**Art. 13.** Obiectivele Centrului sunt:

* dezvoltarea direcțiilor tematice pentru proiecte de cercetare fundamentală și cercetare aplicativă;
* abordarea unor teme de cercetare cu relevanţă teoretică sau/şi aplicativă, în acord cu tendinţele actuale ale cercetării pedagogice şi psihologice şi cu abordările interdisciplinare;
* asigurarea unei relaţii directe între cercetarea ştiinţifică şi practica educaţională, promovarea cu precădere a cercetării orientate spre ameliorarea şi dezvoltarea sistemelor şi proceselor educaționale;
* stabilirea și consolidarea legăturilor științifice cu universități, instituții de cercetare, institute culturale și asociații profesionale naționale și internaționale, în special cu institute cu o activitate recunoscută în domeniul științelor educaționale;
* valorificarea rezultatelor cercetării prin diferite mijloace: cărți publicate, comunicări științifice, articole, lucrări în colectiv de autori;
* atragerea în proiectele de cercetare și a cadrelor didactice din învățământul preuniversitar, precum și a unor colaboratori din alte domenii de activitate care pot susține activitatea Centrului de Cercetări în Științe ale Educației;
* susţinerea unor cursuri de master şi alte cursuri postuniversitare de specializare;
* dezvoltarea bazei materiale și de informare pentru cercetare;
* dezvoltarea şi implementarea tehnologiilor didactice moderne şi eficiente, specifice învăţământului universitar, la nivelul proceselor educaţionale din Universitate.

**Cap. 3 BAZA MATERIALĂ. FINANŢARE. RESURSE UMANE**

Art. 14. Activitatea Centrului de Cercetări în Științe ale Educației se desfășoară în actualele spații ale Departamentului de Pedagogie, Psihologie și Didactică.

**Art. 15** Resursele financiareale Centrului provin din: granturi de cercetare; contracte de cercetare; sponsorizări; donaţii; cursuri de formare; etc.

**Art. 16** Resursele financiare vor fi utilizate pentru dezvoltarea bazei tehnico-materiale de cercetare, acoperirea cheltuielilor de regie şi funcţionare, stimularea materială a personalului centrului de cercetare, organizarea de sesiuni ştiinţifice, publicarea volumelor de cercetare, diseminarea rezultatelor cercetării etc

### Cap. 4 DISPOZIŢII FINALE

Art. 17. (1) Centrul de Cercetări în Științele Educației îşi continuă activitatea în urma Hotărârii de Senat privind aprobarea noului Regulament de Organizare şi Funcţionare.

(2) Activitatea centrului se va desfăşura pe baza planului de cercetare anual.

(3) În termen de 10 de zile de la aprobarea regulamentului în Senat, se va alege conducerea Centrului şi se vor stabili principalele atribuţii ale membrilor săi.

**Art. 18.** Prezentul Regulament se completează cu normele interne privind organizarea, desfăşurarea şi finanţarea cercetării ştiinţifice în Universitatea „1 Decembrie 1918” Alba Iulia, precum şi cu legislaţia în domeniu.